**Tukea jääkiekkoharrastamisen kustannuksiin – Ikäluokat U13-U18**  
**KEVÄÄN HAKU – KAUDEN 2024-25 IKÄLUOKAT U13-U18**

Huom. hakuaika: Perheiden tulee palauttaa hakemukset seuralle **su 3.3.2024.** Seuran tulee täyttää hakemukset viimeistään **su** **10.3.2024** – myöhässä tulleita hakemuksia ei oteta vastaan ja siksi on tärkeää, että perheitä ohjataan pysymään heille annetussa aikataulussa.   
Päätökset: **31.5.2024** mennessä  
Maksu: **16.9.2024** mennessä  
  
Tukisummat on porrastettu ikäluokittain: U13-14/700 €, U15-16/1000 €, U17-18/1 300 €.

Kevään haun yhteydessä tukea voidaan myöntää enimmillään yhteensä 1 000 000 euroa. Tuki kohdistetaan kauden 2024–25 kausimaksuihin ja edellytyksenä on, että pelaaja jatkaa jääkiekon harrastamista myös tulevalla kaudella.   
 **KRITEERIT TUEN MYÖNTÄMISELLE (PELAAJAT)**  
Perheen työttömyydestä, sairauksista, lasten runsaslukuisuudesta tai muusta toimeentuloon vaikuttavista syistä johtuvat taloudelliset haasteet. Tukea saadakseen pelaajilta edellytetään kunnianhimoa lajia kohtaan. Mikäli pelaaja lopettaa harrastamisen kesän aikana ei tukea makseta. Koulumenestys ei vaikuta suoraan tuen saamiseen, mutta tukiprosessin kautta halutaan kiinnittää sekä pelaajan että seuran huomio pelaamisen ohella myös koulunkäyntiin.

**KRITEERIT TUEN MYÖNTÄMISELLE (PELAAJIEN SEURAT)**Seuralla tulee olla suunnitelma ko. ikäluokkien valmentajien koulutuksesta ja siitä, kuinka nämä ovat mukana Jääkiekkoliiton valmentajalisenssijärjestelmässä. Lisäksi seuralta edellytetään toimenpiteitä uusien harrastajien rekrytoimiseksi, harrastuskustannusten kurissa pitämiseksi ja epäasiallisen käytöksen ehkäisemiseksi.   
  
**NÄIN TUKIHAKU ETENEE**Seuroille toimitetaan linkki hakukaavakkeeseen haun alkaessa. Seuran vastuuhenkilöt informoivat tukien hausta ko. ikäluokkien perheitä ja kokoavat tukea hakevilta perheiltä hakemukseen tarvittavat tiedot viim. su 3. maaliskuuta. Seura täyttää jokaisesta hakijasta oman kaavakkeen. Hakemukset tulee olla täytettynä seuran toimesta su 10.3. – myöhässä tulleita hakemuksia ei oteta käsittelyyn.   
  
Päätökset tiedotetaan seuroille viim. 31.5. ja maksu suoritetaan pelaajan seuran tilille 16.9. mennessä. Seura kohdistaa tuen niiden pelaajien kausimaksuihin, jotka ovat saaneet myönteisen tukipäätöksen.

Nuorempien ikäluokkien tukien haku tapahtuu syksyllä.

**USEIN KYSYTYT KYSYMYKSET TUKIEN HAKUUN LIITTYEN**

**1) Kumpi määrää maksettavan tuen summan, pelaajan ikä vai sarja, jossa hän pelaa?**

Tuki määräytyy aina pelaajan iän mukaan riippumatta siitä, minkä ikäluokan sarjassa pelaaja pelaa.

**2) Mihin tarkoituksiin saatua tukirahaa voi käyttää?**

Tuet on tarkoitettu käytettäväksi vain ja ainoastaan kausimaksuihin. Tuki maksetaan ensin seuran tilille ja tämän jälkeen joukkue kohdistaa tuen pelaajan maksuihin seurassa sovitun käytännön mukaan.

**3) Minne tuki maksetaan pelaajan vaihtaessa seuraa tukihaun aikana?**

Mikäli asiasta ei erikseen ilmoiteta, maksetaan tuki aina hakemuksessa ilmoitetulle seuran tilille. Jos pelaaja vaihtaa seuraa, tulee seuran ilmoittaa aluepäällikön kautta muuttuneet maksutiedot ennen tukien maksamista. Tuki on aina pelaajakohtainen.

**4) Tarve tuelle tuli vasta haun päätyttyä – voiko tukea hakea muina kuin ilmoitettuina aikoina?**  
Valitettavasti ei voi. Määriteltyjen hakuaikojen ulkopuolella tulleita hakemuksia ei käsitellä, tämä koskee myös myöhässä tulleita hakemuksia.      
  
 **5) Keneltä voin kysyä lisää tukihausta?**  
Jokaisessa seurassa tulee olla vastuuhenkilö, joka auttaa pelaajia ja pelaajien vanhempia mahdollisten lisäkysymysten kanssa. Mikäli vastuuhenkilö ei osaa vastata perheiden kysymyksiin, selvittää hän vastaukset oman aluepäällikön kautta – perheet eivät siis asioi suoraan Jääkiekkoliiton kanssa.